***Hírlevél***

(2020.08.23.)

*Kedves Kollégisták!*

Először is nagyon sok szeretettel gratulálok önöknek ahhoz, hogy az idei tanévben kollégiumi felvételt nyertek. Most is igyekszünk mindent megtenni ahhoz, hogy jól érezzék magukat, ám ehhez az önök aktív és építő jellegű közreműködése is kell.

Már korábbi tájékoztatóinkban is többször említettük, az idei tanév változatos és emellett sajátos is lesz. Ennek ellenére, ha mindenki kellő nyugalommal és megértéssel közelít/viszonyul a kialakult helyzethez, akkor meggyőződésem, hogy együtt jó hangulatot tudunk teremteni. Igen, ehhez az is kell, hogy kellő figyelemmel tájékozódjanak majd az információözön adta lehetőségekben. Ne a folyosói pletykákat vegyék majd alapul, hanem inkább nagyobb hangsúlyt fektessenek a honlapon megjelenő információk elsajátítására, s szükség esetén inkább kérdezzenek!

1. **Házirend és az ajánlások**

A kialakult vírushelyzet kapcsán nem a házirendet változtatjuk meg, hanem egy külön dokumentumban fogalmazzuk meg azokat az elvárásokat, intelmeket, ajánlásokat, melyek nélkül nehezen küzdenénk meg az előttünk álló feladatokkal, élethelyzetekkel. Kérem önöket, hogy ezeket alaposan tanulmányozzák át, tartsák be, független attól, mit gondolunk a koronavírusról. A közösségért, a társainkért. Köszönöm!

Rövidesen készül a kollégiumokra egy „Rektori, Kancellári közös utasítás”, ám addig is kérem, az általunk leírtakhoz igazodjanak, ami közben természetesen módosulhat. Ezért kiemelten fontos a folyamatos tájékozódás. Így teremthető meg a nyugalmas évkezdés, még ha ez némi kényelmetlenséggel, komfortérzetünk csökkenésével is jár.

1. **A beköltözés**

E témáról is kommunikáltunk többször az elmúlt héten. Az eddig leírtak (időpontok, a jelentkezés módja, a beköltözés menete, szabályai) maradéktalan betartását kérjük önöktől! Csak így lesz zökkenőmentes ez a folyamat. Kérjük, kellőképpen tájékozódjanak, hogy ne a beköltözés időpontjában szembesüljenek kötelezettségekkel, kérésekkel!

1. **Szekrénykulcs-kérdés**

Eddig minden beköltözőnek biztosítottuk a szekrénykulcsokat. Számos esetben viszont a kiköltözéskor az eltört/elvesztett kulcsok helyett, hasonló, de nem használható kulcsot, kulcsokat adtak le a hallgatók, melyek a visszavétel során nem kontrollálhatók. Így szeptemberben már nem tudtunk mindenkinek szekrénykulcsot adni. Emiatt voltunk kénytelenek ezt a döntést meghozni.

A lényeg: minden kollégistának, aki igényli, biztosítjuk a szekrénykulcsokat a másoltatás idejére. Természetesen saját költségre!

1. **Kollégiumi díj**

Az elsősöknek és az új kollégistáknak lesz új infó. A díjat mindig a tárgyhót követően kell megfizetni. Pl.: a szeptemberi díjat október 10-éig, az októberit november 10-ig. Kivéve a kiköltözők esetében (januári és a júniusi).

A díjat Neptunon keresztül és banki átutalással lehet kiegyenlíteni. Szorgalmazzuk a Neptunon történő fizetést, hisz a határidők betartása itt állapítható meg a legegyszerűbben.

1. **Ügyintézés**

A koronavírusos időszakban igyekszünk az ügyintézés legtöbb színterét az elektronikus (online, e.mail stb.) forma felé terelni. A titkárságra csak a legszükségesebb esetben lehet/kell majd jönni ügyeket intézni. Ennek formái egyrészt már a beköltözéssel elkezdődnek, másrészt folyamatosan alakulnak ki, melyről természetesen igyekszünk mihamarabb tájékoztatást adni. Az titkárságra csak előzetes bejelentkezést követően ( <https://bagolyvarkoli.eu/munkatarsak-2/> ) lehet jönni, s azt is csak maszk viselésével.

1. **Helyiségek funkcióváltása**

A 2020/21-es tanévtől kezdve próbajelleggel két tanulóhelyiségünk funkciója megváltozik. A II. emelet B-oldalának tanulója a szakkollégium tárgyalója lesz, az V. emelet B-oldalának tanulója pedig a Kollégiumi Bizottság irodája. Természetesen még így is megfelelünk a jogszabályi előírásoknak a létszámot tekintve.

Mint tapasztalni fogják, a tanulószobák új bútorzatot kaptak (ahogy az V. emelet szobái is, melyek egyben kétágyas komfortot nyertek). Kérjük, nagyon vigyázzanak rájuk, hogy minél tovább használhassák!

1. **Szabályzatmódosulások**

2020. június 26-i hatállyal több helyen változott a Kollégiumi Működési Szabályzat. A legfontosabbak ezek közül: házirend, KOB összetétele, választása. Ezzel kapcsolatban kérem, mielőbb tájékozódjanak a honlapon!

1. **Megváltozott szobaszámok**

Egy éves tervezést követően megváltoztak a szobaszámok a kollégium egész épületében. Van „A” és „B” oldal. Mindegyik oldalon 1-től kezdődnek és 17-tel végződnek a hallgatói szobaszámok.

Ha valahol majd elírást/régi számot tapasztalnak a honlapon található anyagokban, kérem, jelezzék azt! Köszönjük! Itt szeretném jelezni, hogy a szobaajtók külső felületén, tűzveszélyességi okok miatt semmiféle dekoráció nem helyezhető el! Köszönöm a megértést!

**9. Szintek használata**

Kérünk minden hallgatót, hogy a szintjén található kiszolgáló egységeket /mosókonyha, konyha, zuhanyzók és mellékhelységek) szíveskedjen használni.

A takarítás megnehezítése miatt, valamint a tűzvédelmi szempontból menekülési útvonalban elhelyezett lábtörlőket és ruhaszárítókat kérjük, vigyék be a szobájukba! Itt hívnánk fel a figyelmét a környezetükre kevésbé igényes kollégistáknak, hogy szíveskedjenek rendeltetésszerűen használni a mellékhelyiségeket! Önmagában is szomorú, hogy egy felsőoktatási kollégiumban erre fel kell hívni a figyelmet.

A mosókonyhákban igyekszünk bevezetni ismét az „Előjegyzés” rendszerét, hogy hatékonyabban használhassák a helyiséget. Erre szolgál majd egy füzet. Természetesen emellett be kell tartani azt az elvet is, hogy ne maradjon 2-3 órán keresztül még a készülékben a mosott cucc, akadályozva ezzel egy másik kollégista előjegyzett időpontját.

Arra is felhívjuk a figyelmüket, hogy ha működés közben megszakítják a programot, s azt nem szakszerűen törlik, akkor a készülék programjának meghibásodását idézik/idézhetik elő, melynek anyagi vonzata is könnyen lehet, mellesleg kiesik egy készülék a rendszerből. Ha valaki a leírtak ellenére nem tartja tiszteletben a mosás írott és íratlan szabályait, kérem, jelentsék!

Felhívjuk arra is a figyelmet, hogy **az I. emelet** **nem hallgatói lakótér**, az „A” szárny vendégblokk, a „B” pedig a Gazdasági Műszaki Osztály. Ebből adódóan az ott kialakított szolgáltató egységeket (WC-k, konyha, mosókonyha), kérjük, ne használják, hisz más körnek szól a rendeltetésük.

**10. Eszközhasználati engedélyek.**

Nem minden eszköz engedélyköteles, ám minden elektromos eszköznél szíveskedjenek szem előtt tartani az érintésvédelmi/használati szabályokat. Fontos, hogy minden eszköz csak személyes felügyelet mellett használható!

*Néhány példa a használati helyszínekről:*

1. Kávéfőző, vízmelegítő használható a szobában, amennyiben thermosztátosak

2. Szendvicssütő, gofrisütő, főzőedény, kenyérpirító stb. csak a közös konyhában használható!

3. Vasaló csak a mosókonyhában használható!

Budapest, 2020. augusztus 23.

Köszönöm a figyelmet!

a Kollégium vezetése nevében:

 Bálint Imre sk.

 kollégiumvezető